Document ID: 32005D0354

KOMISIJAS LĒMUMS
(2005. gada 29. aprīlis),
ar ko izslēdz no Kopienas finansējuma atsevišķus izdevumus, ko dalībvalstis veikušas Eiropas Lauksaimniecības virzības un garantiju fonda (ELVGF) Garantiju nodaļas ietvaros
(izziņots ar dokumenta numuru K(2005) 1307)
(Autentiski ir vienīgi teksti spāņu, dāņu, vācu, grieķu, angļu, franču, itāliešu, holandiešu un portugāļu valodā)
(2005/354/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 21. aprīļa Regulu (EEK) Nr. 729/70 par kopējās lauksaimniecības politikas finansēšanu (1), un jo īpaši tās 5. panta 2. punkta c) apakšpunktu,
ņemot vērā Padomes 1999. gada 17. maija Regulu (EK) Nr. 1258/1999 par kopējās lauksaimniecības politikas finansēšanu (2), un jo īpaši tās 7. panta 4. punktu,
apspriedusies ar Fonda Komiteju,
tā kā:
(1)
Regulas (EEK) Nr. 729/70 5. pants, Regulas (EK) Nr. 1258/1999 7. pants, kā arī 8. panta 1. un 2. punkts Komisijas 1995. gada 7. jūlija Lēmumā (EK) Nr. 1663/95, ar ko nosaka sīki izstrādātus noteikumus par to, kā piemērot Padomes Regulu (EEK) Nr. 729/70 attiecībā uz ELVGF Garantiju nodaļas grāmatojumu noskaidrošanas procedūru (3), nosaka, ka Komisija veic nepieciešamās pārbaudes, dalībvalstīm dara zināmus pārbaužu rezultātus, iepazīstas ar dalībvalstu izdarītajiem novērojumiem, sasauc divpusējas apspriedes, lai panāktu vienošanos ar visām iesaistītām dalībvalstīm, un formāli dara zināmus dalībvalstīm savus secinājumus, atsaucoties uz Komisijas 1994. gada 1. jūlija Lēmumu 94/442/EK, kas izveido saskaņošanas procedūru saistībā ar Eiropas Lauksaimniecības vadības un garantiju fonda Garantijas nodaļas grāmatojumu noskaidrošanu (4).
(2)
Dalībvalstīm bija iespēja lūgt vienošanās procedūras uzsākšanu. Šī iespēja atsevišķos gadījumos tika izmantota, un procedūras noslēgumā sagatavoto ziņojumu izskatīja Komisija.
(3)
Regulas (EEK) Nr. 729/70 2. un 3. pants, kā arī Regulas (EK) Nr. 1258/1999 2. pants nosaka, ka tiek finansētas vienīgi kompensācijas eksportam uz trešām valstīm un intervences, kas ir paredzētas, lai stabilizētu lauksaimniecības tirgu, ko veic saskaņā ar Kopienas noteikumiem lauksaimniecības tirgu kopīgās organizācijas sistēmā.
(4)
Veiktās pārbaudes, divpusējo apspriežu rezultāti un vienošanās procedūras atklāja, ka daļa no dalībvalstu deklarētajiem izdevumiem neatbilst izvirzītajām prasībām un tādēļ tos nevar finansēt no ELVGF Garantiju nodaļas līdzekļiem.
(5)
Ir jānosaka summas, kuras neatbilst ELVGF Garantiju nodaļas finansējumam un kuras neattiecas uz izdevumiem, kas ir veikti divdesmit četrus mēnešus pirms Komisijas rakstiska paziņojuma attiecīgajām dalībvalstīm par šo pārbaužu rezultātiem.
(6)
Attiecībā uz gadījumiem, kurus skar šis lēmums, Komisija sava kopsavilkuma ziņojumā darīja zināmu dalībvalstīm nefinansējamo summu novērtējumu, ņemot vērā to neatbilstību Kopienas noteikumiem.
(7)
Šis lēmums neskar finansiālas sekas, kuras Komisija varētu noteikt, balstoties uz Tiesas spriedumiem lietās, kas 2004. gada 31. oktobrī ir bijušas neizlemtas un skar jautājumus, uz kuriem attiecas šis lēmums,
IR PIEŅĒMUSI ŠO LĒMUMU.
1. pants
Pielikumā norādītie izdevumi, ko dalībvalstu akreditētie maksātāji deklarējuši saskaņā ar ELVGF Garantiju nodaļu, tiek izslēgti no Kopienas finansējuma, ņemot vērā to, ka tie neatbilst Kopienas noteikumiem.
2. pants
Šis lēmums ir adresēts Beļģijas Karalistei, Dānijas Karalistei, Vācijas Federatīvajai Republikai, Grieķijas Republikai, Spānijas Karalistei, Francijas Republikai, Itālijas Republikai, Nīderlandes Karalistei, Portugāles Republikai, Lielbritānijas un Ziemeļīrijas Apvienotajai Karalistei.
Briselē, 2005. gada 29. aprīlī

Labels: 2
15
18
6